MEMORANDUM TA' SPJEGAZZJONI

1. IL-KUNTEST TAL-PROPOSTA

Ir-raġunijiet għall-proposta u l-għanijiet tagħha

Din il-proposta tikkonċerna l-konformità mas-sentenzi tal-Qorti tal-Ġustizzja tal-Unjoni Ewropea (il-"Qorti tal-Ġustizzja") tat-2 ta' Frar 2012 fil-kawża C-249/10 P Brosmann et al u tal-15 ta' Novembru 2012 fil-kawża C-247/10P Zhejiang Aokang Shoes Co. Ltd.

Id-dispożizzjonijiet eżistenti fil-qasam tal-proposta:

Ir-Regolament tal-Kunsill (KE) 1225/2009 tat-30 ta' Novembru 2009 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea[1] ("ir-Regolament bażiku")

Ir-Regolament tal-Kunsill (KE) Nru 1472/2006 tal-5 ta' Ottubru 2006 jimponi dazju anti-dumping definittiv u li jiġbor b'mod definittiv id-dazju provviżorju impost fuq l-importazzjoni ta' ċerti tipi ta' lbies għar-riġlejn bil-parti ta' fuq tal-ġilda li joriġinaw fir-Repubblika Popolari taċ-Ċina u l-Vjetnam[2]

Ir-Regolament tal-Kunsill (KE) Nru 388/2008 tad-29 ta' April 2008 li jestendi l-miżuri antidumping definittivi imposti mir-Regolament (KE) Nru 1472/2006 fuq importazzjonijiet ta' ċertu xedd tas-saqajn bil-parti ta' fuq tal-ġilda li joriġinaw mir-Repubblika tal-Poplu taċ-Ċina għal importazzjonijiet tal-istess prodott konsenjati mill-Makaw SAR, kemm jekk iddikjarati li joriġinaw mill-Makaw SAR u kemm jekk le[3]

Ir-Regolament ta' Implimentazzjoni tal-Kunsill (UE) Nru 1294/2009 tat-22 ta' Diċembru 2009 li jimponi dazju anti-dumping definittiv fuq importazzjonijiet ta' ċertu xedd tas-saqajn bil-parti ta' fuq tal-ġilda li ġej mill-Vjetnam u li joriġina fir-Repubblika tal-Poplu taċ-Ċina, kif estiż għal importazzjonijiet ta' ċertu tipi ta' xedd tas-saqajn bil-parti ta' fuq tal-ġilda kkunsinnati mill-Makaw SAR, sew jekk dikjarati li joriġinaw fil-Makaw SAR sew jekk le, wara reviżjoni tal-iskadenza skont l-Artikolu 11(2) tar-Regolament tal-Kunsill (KE) Nru 384/96[4]

Konsistenza mal-politiki u mal-għanijiet l-oħra tal-Unjoni:

Mhux applikabbli.

2. IR-RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET TAL-IMPATT

Konsultazzjoni mal-partijiet interessati

Il-partijiet interessati kkonċernati fil-proċediment kellhom il-possibbiltà li jiddefendu l-interessi tagħhom matul l-investigazzjoni, f'konformità mad-dispożizzjonijiet tar-Regolament bażiku.

Il-ġbir u l-użu tal-kompetenzi

Ma kienx hemm bżonn ta' għarfien espert estern.

Valutazzjoni tal-impatt

Din il-proposta hi r-riżultat tal-implimentazzjoni tar-Regolament bażiku.

Ir-Regolament bażiku ma jipprevedix valutazzjoni ġenerali tal-impatt iżda fih lista eżawrjenti ta' kundizzjonijiet li jridu jiġu vvalutati.

3. ELEMENTI LEGALI TAL-PROPOSTA

Sommarju tal-azzjoni proposta:

Fis-sentenzi tagħha tat-2 ta' Frar 2012 fil-kawża C-249/10 P Brosmann et al u tal-15 ta' Novembru 2012 fil-kawża C-247/10P Zhejiang Aokang Shoes Co. Ltd, il-Qorti tal-Ġustizzja tal-Unjoni Ewropea ("il-Qorti") annullat ir-Regolament tal-Kunsill (KE) Nru 1472/2006 tal-5 ta' Ottubru 2006 jimponi dazju anti-dumping definittiv u li jiġbor b'mod definittiv id-dazju provviżorju impost fuq l-importazzjoni ta' ċerti tipi ta' lbies għar-riġlejn bil-parti ta' fuq tal-ġilda li joriġinaw fir-Repubblika Popolari taċ-Ċina u l-Vjetnam ("ir-Regolament"). Fejn għandhom x'jaqsmu Brosmann Footwear (HK) Ltd, Seasonable Footwear (Zhongshan) Ltd, Lung Pao Footwear (Guangzhou) Ltd u Risen Footwear (HK) Co Ltd kif ukoll Zhejiang Aokang Shoes Co. Ltd ("il-produtturi esportaturi kkonċernati") ir-Regolament ġie annullat.

Fis-sentenzi rispettivi, il-Qorti ddikkjarat li l-istituzzjonijiet tal-Unjoni kellhom jeżaminaw u jiddeċiedu fuq it-talbiet għal trattament ta' ekonomija tas-suq ("TES") imressqa mill-produtturi esportaturi kkonċernati.

L-Artikolu 266 tat-Trattat dwar il-Funzjonament tal-Unjoni Ewropea jistipula li l-istituzzjonijiet għandhom jieħdu l-miżuri neċessarji sabiex jimxu b’konformità mas-sentenzi tal-Qorti.

Sabiex tikkonforma ma' dan l-obbligu, il-Kummissjoni ddeċidiet li tinvestiga l-punt affettwat mill-illegalità u teżamina jekk kinux jipprevalu l-kundizzjonijiet tal-ekonomija tas-suq għall-produtturi esportaturi kkonċernati għall-perjodu mill-1 ta' April 2004 sal-31 ta' Marzu 2005.

Il-proposta tal-Kummissjoni mehmuża għal Regolament ta' Implimentazzjoni tal-Kunsill li jimponi dazju antidumping definittiv fuq il-produtturi esportaturi kkonċernati għall-perjodu kopert mir-Regolament tal-Kunsill (KE) Nru 1472/2006 (is-7 ta' April 2006 sas-7 ta' Ottubru 2009), qed issir wara li l-partijiet interessati ngħataw biżżejjed żmien biex jipprovdu kummenti għad-dokument finali ta' divulgazzjoni, tat-22 ta' Novembru 2013.

Qed jiġi propost li l-Kunsill jadotta l-proposta mehmuża għal Regolament li għandu jiġi ppubblikat f'Il-Ġurnal Uffiċjali tal-Unjoni Ewropea malajr kemm jista' jkun.

Bażi legali

Ir-Regolament tal-Kunsill (KE) Nru 1225/2009 tat-30 ta' Novembru 2009 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea u l-Artikolu 266 tat-TFUE.

Prinċipju tas-sussidjarjetà

Il-proposta taqa’ fil-kompetenza esklussiva tal-Unjoni. Għalhekk, il-prinċipju tas-sussidjarjetà ma japplikax.

Prinċipju tal-proporzjonalità

Il-proposta hija konformi mal-prinċipju tal-proporzjonalità minħabba li l-forma tal-azzjoni hija deskritta fir-Regolament bażiku msemmi hawn fuq u ma tħalli l-ebda ambitu għal deċiżjonijiet nazzjonali.

Indikazzjoni ta' kif il-piż finanzjarju u amministrattiv li jaqa' fuq l-Unjoni, il-gvernijiet nazzjonali, l-awtoritajiet reġjonali u lokali, l-operaturi ekonomiċi u ċ-ċittadini jitnaqqas u jkun proporzjonat mal-għan tal-proposta mhijiex applikabbli.

L-għażla tal-istrumenti

L-istrumenti proposti: Regolament ta' Implimentazzjoni tal-Kunsill.

Mezzi oħrajn ma jkunux adegwati minħabba li r-Regolament bażiku ma jipprevedix għażliet alternattivi.

4. IMPLIKAZZJONI BAĠITARJA

Il-proposta ma għandha l-ebda implikazzjoni għall-baġit tal-Unjoni.

2014/0044 (NLE)

Proposta għal

REGOLAMENT TA’ IMPLIMENTAZZJONI TAL-KUNSILL

Li jerġa' jimponi dazju antidumping definittiv u jiġbor b'mod definittiv id-dazju provviżorju impost fuq l-importazzjonijiet ta' ċertu xedd tas-saqajn bil-parti ta' fuq tal-ġilda li joriġinaw mir-Repubblika Popolari taċ-Ċina u prodotti minn Brosmann Footwear (HK) Ltd, Seasonable Footwear (Zhongshan) Ltd, Lung Pao Footwear (Guangzhou) Ltd, Risen Footwear (HK) Co Ltd u Zhejiang Aokang Shoes Co. Ltd

IL-KUNSILL TAL-UNJONI EWROPEA,

Wara li kkunsidra t-Trattat dwar il-Funzjonament tal-Unjoni Ewropea ("TFUE"),

Wara li kkunsidra l-Artikolu 266 tat-TFUE,

Wara li kkunsidra r-Regolament tal-Kunsill (KE) Nru 1225/2009 tat-30 ta' Novembru 2009 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea[5] ("ir-Regolament bażiku"), u b'mod partikolari l-Artikolu 9 u 14(3) tiegħu,

Wara li kkunsidra l-proposta mressqa mill-Kummissjoni Ewropea ("il-Kummissjoni") wara konsultazzjoni mal-Kumitat Konsultattiv,

Billi:

A. PROĊEDURA

(1) Fit-23 ta' Marzu 2006, il-Kummissjoni adottat ir-Regolament (KE) Nru 553/2006 li jistabbilixxi dazju antidumping provviżorju fuq l-importazzjonijiet ta' ċertu żraben bil-parti ta' fuq tal-ġilda li joriġinaw mir-Repubblika Popolari taċ-Ċina (ir-"RPĊ") u mill-Vjetnam (iktar 'il quddiem ir-"Regolament provviżorju")[6].

(2) Permezz tar-Regolament tal-Kunsill (KE) Nru 1472/2006[7], il-Kunsill impona dazji antidumping definittivi li jvarjaw minn 9,7 % għal 16,5 % fuq l-importazzjonijiet ta' ċertu xedd tas-saqajn bil-parti ta' fuq tal-ġilda, li joriġinaw fil-Vjetnam u fir-RPĊ għal sentejn ("ir-Regolament tal-Kunsill (KE) Nru 1472/2006" jew "ir-Regolament ikkontestat").

(3) Permezz tar-Regolament (KE) Nru 388/2008[8] il-Kunsill estenda l-miżuri definitivi tal-antidumping fuq l-importazzjoni ta' ċertu tipi ta' xedd tas-saqajn bil-parti ta' fuq tal-ġilda li joriġinaw fir-RPĊ għal importazzjonijiet ikkunsinjati mir-Reġjun Amministrattiv Speċjali tal-Makaw ("SAR"), kemm jekk iddikjarati li joriġinaw fl-SAR tal-Makaw kif ukoll jekk le.

(4) Wara eżami tal-iskadenza mibdi fit-3 ta' Ottubru 2008[9], il-Kunsill estenda aktar il-miżuri ta' kontra d-dumping għal 15-il xahar permezz tar-Regolament ta' Implimentazzjoni tal-Kunsill (UE) Nru 1294/2009[10], jiġifieri sal-31 ta' Marzu 2011, meta l-miżuri skadew ("ir-Regolament tal-Kunsill (KE) Nru 1294/2009").

(5) Brosmann Footwear (HK) Ltd, Seasonable Footwear (Zhongshan) Ltd, Lung Pao Footwear (Guangzhou) Ltd u Risen Footwear (HK) Co Ltd kif ukoll Zhejiang Aokang Shoes Co. Ltd ("il-produtturi esportaturi kkonċernati") ikkontestaw ir-Regolament ikkontestat fil-Qorti tal-Prim Istanza (issa: il-Qorti Ġenerali). B'sentenzi tal-4 ta' Marzu 2010 fil-Kawża T-401/06 Brosmann Footwear (HK) u Oħrajn v il-Kunsill [2010] Ġabra II-671 u tal-4 ta' Marzu 2010 fil-Kawżi Konġunti T-407/06 u T-408/06 Zhejiang Aokang Shoes u Wenzhou Taima Shoes v il-Kunsill [2010] Ġabra II-747 ("sentenzi tal-Qorti Ġenerali"), il-Qorti Ġenerali rrifjutat dawk il-kontestazzjonijiet.

(6) Il-produtturi esportaturi kkonċernati appellaw dawk is-sentenzi. Fis-sentenzi tagħha tat-2 ta' Frar 2012 fil-kawża C-249/10 P Brosmann et al u tal-15 ta' Novembru 2012 fil-kawża C-247/10P Zhejiang Aokang Shoes Co. Ltd ("is-sentenzi"), il-Qorti tal-Ġustizzja tal-Unjoni Ewropea ("il-Qorti") ħassret is-sentenzi tal-Qorti Ġenerali. Hija ddeċidiet li l-Qorti Ġenerali wettqet żball ta' liġi meta hija ddeċidiet li l-Kummissjoni ma kinitx meħtieġa li teżamina talbiet għal trattament ta' ekonomija tas-suq ("TES") skont l-Artikolu 2(7)(b) u (c) tar-Regolament bażiku minn negozjanti mhux inklużi fil-kampjun (il-paragrafu 36 tas-sentenza fil-Kawża C-249/10 P u l-paragrafu 29 u 32 tas-sentenza fil-Kawża C-247/10 P).

(7) Il-Qorti mbagħad tat sentenza hi stess f'dan il-qasam. Hija ddeċidiet li: "[…] il-Kummissjoni kellha teżamina t-talbiet dokumentati li l-appellanti ppreżentawlha fuq il-bażi tal-Artikolu 2(7)(b) u (c) tar-Regolament bażiku sabiex jibbenefikaw minn TES fil-kuntest tal-proċedura antidumping prevista mir-Regolament kontenzjuż. Barra minn hekk għandu jiġi kkonstatat li ma huwiex eskluż li eżami bħal dan kien iwassal għall-impożizzjoni, fir-rigward tagħhom, ta' dazju antidumping definittiv differenti mid-dazju ta' 16,5 % li huwa applikabbli fir-rigward tagħhom bis-saħħa tal-Artikolu 1(3) tar-regolament ikkontestat. Fil-fatt, minn din l-istess dispożizzjoni jirriżulta li dazju antidumping definittiv ta' 9,7 % ġie impost fir-rigward tal-operatur uniku taċ-Ċina li jidher fil-kampjun li kiseb it-TES. Issa, hekk kif jirriżulta mill-punt 38 tas-sentenza preżenti, kieku l-Kummissjoni kienet ikkonstatat li l-kundizzjonijiet ta' ekonomija tas-suq kienu jipprevalu wkoll għall-appellanti, dawn tal-aħħar, meta l-kalkolu ta' marġni individwali ma kienx possibbli, kellhom jibbenefikaw ukoll minn din l-aħħar imsemmija rata" (il-paragrafu 42 tas-sentenza fil-Kawża C-249/10 P u l-paragrafu 36 tas-sentenza fil-Kawża C-247/10 P).

(8) Bħala konsegwenza, hija annullat ir-Regolament ikkontestat, sa fejn jirrigwarda l-produtturi esportaturi kkonċernati.

(9) L-Artikolu 266 tat-Trattat dwar il-Funzjonament tal-Unjoni Ewropea (TFUE) jistipula li l-Istituzzjonijiet għandhom jieħdu l-miżuri neċessarji sabiex jimxu b'konformità mas-sentenzi tal-Qorti. Fil-każ ta' annullament ta' att adottat mill-Istituzzjonijiet fil-kuntest ta' proċedura amministrattiva, bħall-antidumping, il-konformità mas-sentenza tal-Qorti tikkonsisti fil-bdil tal-att annullat b'att ġdid, li fih l-illegalità identifikata mill-Qorti tiġi eliminata.[11]

(10) Skont il-ġurisprudenza tal-Qorti, il-proċedura ta' sostituzzjoni tal-att annullat tista' titkompla fil-punt li fih saret l-illegalità.[12] Dan jimplika b'mod partikolari li f'sitwazzjoni fejn att li jikkonkludi proċedura amministrattiva jiġi annullat, l-annullament mhux neċessarjament jaffettwa l-atti preparatorji, bħall-bidu tal-proċedura antidumping. F'sitwazzjoni fejn Regolament li jimponi miżuri definittivi ta' antidumping jiġi annullat, li dan ifisser li wara l-annullament, il-proċedura kontra d-dumping tkun għadha miftuħa, għaliex l-att li jikkonkludi l-proċediment antidumping jisparixxi mill-ordni legali tal-Unjoni[13], ħlief jekk l-illegalità tkun saret fl-istadju tal-bidu.

(11) F'dan il-każ, l-illegalità saret wara l-bidu. Għalhekk, il-Kummissjoni ddeċidiet li terġa' tibda l-proċediment antidumping preżenti li kien għadu miftuħ fil-punt li fih saret l-illegalità u teżamina jekk kinux jipprevalu l-kundizzjonijiet tal-ekonomija tas-suq għall-produtturi esportaturi kkonċernati għall-perjodu mill-1 ta' April 2004 sal-31 ta' Marzu 2005.

(12) Għalhekk, l-Istituzzjonijiet eżaminaw dawk it-talbiet għal TES, li jirrelataw għall-perjodu mill-1 ta' April 2004 sal-31 ta' Marzu 2005, li kien il-perjodu ta' investigazzjoni ("il-PI").

(13) Il-produtturi esportaturi kkonċernati kienu mistiedna jikkooperaw. Huma ngħataw l-opportunità li jagħtu l-fehmiet tagħhom bil-miktub u li jitolbu li jinstemgħu fil-limitu taż-żmien stipulat fl-ittri rispettivi.

(14) Billi l-proċedimenti tal-antidumping li wasslu għall-adozzjoni tar-Regolament ikkontestat saru fl-2005-2006, il-Kummissjoni ma kinitx ċerta li kellha d-dettalji ta' kuntatt korretti tal-partijiet potenzjalment interessati. Għalhekk, il-Kummissjoni stiednet il-partijiet potenzjalment interessati kollha biex jindikaw jekk kinux jixtiequ jirċievu d-divulgazzjonijiet skont l-Artikolu 20 tar-Regolament bażiku permezz ta' avviż ippubblikat f'Il-Ġurnal Uffiċjali[14].

B. SOSTITUZZJONI TAR-REGOLAMENT IKKONTESTAT MINN ATT ĠDID SABIEX TINTLAĦAQ KONFORMITÀ MAS-SENTENZI

(15) L-istituzzjonijiet tal-Komunità għandhom il-possibbiltà li jirrimedjaw l-aspetti tar-Regolament ikkontestat li wasslu għall-annullament tiegħu, filwaqt li ma jbiddlux il-partijiet tal-valutazzjoni li ma kinux milquta mis-Sentenza.[15]

(16) Dan ir-Regolament ifittex li jirrimedja l-aspetti tar-Regolament ikkontestat li nstab li huma inkonsistenti mar-Regolament bażiku, u li għalhekk wasslu għall-annullament f'dak li jirrigwarda l-produtturi esportaturi.

(17) Il-konklużjonijiet kollha l-oħra magħmula fir-Regolament ikkontestat, li ma kinux annullat mill-Qorti Ġenerali, jibqgħu validi u huma hawnhekk inkorporati fir-Regolament preżenti.

(18) Għalhekk, il-premessi li ġejjin huma limitati għall-valutazzjoni l-ġdida neċessarja għall-konformità mas-sentenzi.

1. l-eżami tat-talbiet għal TES

(19) Ir-raġuni għall-annullament tar-Regolament ikkontestat fir-rigward tal-produtturi esportaturi kkonċernati kienet li l-istituzzjonijiet suppost kellhom jeżaminaw il-pretensjonijiet sostanzjati tat-TES sottomessi lilhom mill-produtturi esportaturi kkonċernati skont l-Artikolu 2(7)(b) u (c) tar-Regolament bażiku.

(20) L-Istituzzjonijiet għalhekk analizzaw il-pretensjonijiet tat-TES. Il-valutazzjoni wriet li l-informazzjoni pprovduta ma kinitx biżżejjed biex turi li l-produtturi esportaturi kkonċernati jaħdmu f'kundizzjonijiet ta' ekonomija tas-suq (ara l-premessi (23) et sequitur hawn taħt għal spjegazzjoni dettaljata).

(21) Huwa meħtieġ li jiġi indikat li l-oneru tal-prova jaqa' fuq il-produttur li jixtieq jibbenefika mit-TES bis-saħħa tal-Artikolu 2(7)(b) tar-Regolament bażiku. Għal dan il-għan, l-ewwel subparagrafu tal-Artikolu 2(7)(c) jipprovdi li t-talba ppreżentata minn produttur bħal dan għandha tikkontjeni provi suffiċjenti, hekk kif speċifikati f'dik id-dispożizzjoni, li huwa jopera taħt kundizzjonijiet ta' ekonomija tas-suq. B'hekk, ma hemm l-ebda obbligu fuq l-istituzzjonijiet tal-Unjoni sabiex jippruvaw li l-produttur ma jissodisfax il-kundizzjonijiet previsti sabiex wieħed jibbenefika mill-imsemmi status. Għall-kuntrarju, huma l-Istituzzjonijiet tal-UE li għandhom jevalwaw jekk il-provi fornuti mill-produttur humiex biżżejjed sabiex juru li l-kriterji imposti mill-ewwel subparagrafu tal-Artikolu 2(7)(c) huma sodisfatti sabiex jingħata TES, u hija l-qorti tal-Unjoni li għandha tivverifika jekk din l-evalwazzjoni hijiex ivvizzjata bi żball manifest (il-paragrafu 32 tas-sentenza fil-Kawża C-249/10 P u l-paragrafu 24 tas-sentenza fil-Kawża C-247/10 P).

(22) Il-Kummissjoni, minkejja l-fatt li l-oneru tal-prova huwa fuq il-produtturi kkonċernati, madankollu tat lill-produtturi esportaturi kkonċernati l-possibbiltà li jipprovdu informazzjoni addizzjonali. Ħadd mill-esportaturi kkonċernati ma pprovda l-informazzjoni addizzjonali mitluba, lanqas wara li ġew imfakkra u mwissija dwar il-konsegwenzi li ma jipprovdux dik l-informazzjoni.

(23) L-investigazzjoni wriet li produttur esportatur wieħed, li jinsab f'Ħong Kong (il-kumpanija 1), kien relatat ma' produttur esportatur ieħor ikkonċernat (il-kumpanija 2) matul il-PI oriġinali. It-talbiet tagħhom għat-TES kienu għalhekk ivvalutati flimkien. Il-kumpanija 2 naqset li tindirizza n-nuqqasijiet identifikati mill-Kummissjoni; fuq il-bażi tal-informazzjoni għad-dispożizzjoni tagħha, il-Kummissjoni kkonkludiet li l-kumpanija 1 u l-kumpanija 2 naqsu li juru li kienu qed joperaw taħt kundizzjonijiet ta' ekonomija tas-suq kif stabbilit fl-Artikolu 2(7)(c) tar-Regolament Bażiku, għar-raġunijiet li ġejjin.

(24) B'mod partikolari, rigward il-kriterju 1 (Deċiżjonijiet tan-negozju), id-dokument uffiċjali "Ċertifikat ta' Approvazzjoni" tal-kumpanija rrefera għal limitazzjoni kwantitattiva tal-produzzjoni tal-prodott ikkonċernat u l-obbligu ta' bejgħ għall-esportazzjoni biss. L-Artikoli ta' Assoċjazzjoni semmew f'diversi kapitoli l-obbligu ta' rappurtar lill-awtoritajiet lokali, b'mod partikolari fir-rigward tad-determinazzjoni tal-prezzijiet tal-bejgħ u l-operazzjonijiet tal-kambju barrani. Il-formola tat-TES iddikjarat li l-kumpanija kellha self fit-tul, mhux garantit, mingħajr interessi u l-ebda terminu fiss ta' ħlas lura. Il-kriterji 2 (Kontabilità) u 3 (Assi u "riport") ma kinux issodisfati billi rapporti esterni tal-awditjar u rapporti tal-verifika tal-kapital ma ġewx ipprovduti.

(25) Produttur esportatur ieħor ikkonċernat ukoll ibbażat f'Ħong Kong (il-kumpanija 3) nstab li huwa relatat ma' produtturi tal-prodott ikkonċernat fir-RPĊ. Il-kumpanija 3 kien għalhekk mitluba li tissottometti formola ta' talba tat-TES għall-produtturi relatati tagħha fir-RPĊ. Ma ġiet sottomessa l-ebda informazzjoni. Ġie konkluż li l-kumpanija 3 naqset milli tipprovdi evidenza suffiċjenti li turi li l-produtturi relatati tagħha kienu qed jaħdmu f'kundizzjonijiet ta' ekonomija tas-suq kif meħtieġ skont l-Artikolu 2(7)(c) tar-Regolament bażiku. Għalhekk, il-kumpanija 3 ma setgħetx tingħata t-TES.

(26) It-talba tat-TES ippreżentata mill-kumpanija 4 fiha bosta dokumenti u annessi biss biċ-Ċiniż, mingħajr kwalunkwe traduzzjoni għall-Ingliż. Barra minn hekk, naqset milli tipprovdi informazzjoni li tippermetti stima tal-konformità tagħha mal-kriterji 1 (Deċiżjonijiet tan-negozju), 2 (Kontabilità) u 3 (Assi u "riport") kif stabbilit fl-Artikolu 2(7)(c) tar-Regolament bażiku.

(27) Fir-rigward tal-kriterju 1 (Deċiżjoni tan-negozju), naqset milli tipprovdi l-Artikoli ta' Assoċjazzjoni u l-kopji ta' kuntratti meħtieġa. Għall-kriterji 2 u 3, ma ġewx ipprovduti traduzzjonijiet għall-Ingliż tal-kontijiet awditjati. Hija naqset ukoll li tispjega kif mitlub għaliex il-kumpanija ma kellha l-ebda bejgħ fis-suq domestiku matul il-PI. Ir-rapporti ta' verifika tal-kapital ma ġewx ipprovduti. Barra minn hekk, dokumenti ta' appoġġ li juru l-passi differenti fil-qasam tad-deċiżjoni tan-negozju u l-ispejjeż, bħal negozjati ma' fornituri kbar u eżempji ta' kuntratti tax-xogħol, ma ġewx ipprovduti kif mitlub.

(28) Bl-istess mod, il-pretensjoni tat-TES ippreżentata mill-kumpanija 5 naqset milli turi li l-kumpanija kienet qed topera taħt kundizzjonijiet ta' ekonomija tas-suq, minħabba li ma pprovdietx l-informazzjoni meħtieġa biex tiġi evalwata l-konformità mal-kriterji 1 (Deċiżjonijiet tan-negozju), 2 (Kontabilità) u 3 (Assi u "riport").

(29) B'mod aktar speċifiku, fir-rigward tal-kriterju 1, il-Kumpanija 5 naqset milli tissottometti talbiet tat-TES għal ħames kumpaniji relatati oħrajn li jagħmlu parti mill-grupp u li jidhru li biegħu l-prodott ikkonċernat. Fir-rigward tal-kriterju 2, il-kumpanija 5 ma pprovdietx kontijiet awditjati għas-sena 2003 u r-rapporti tal-awditjar għall-2002 u 2004 fihom kummenti li joħolqu dubji dwar l-affidabbiltà tal-kontijiet finanzjarji rilevanti. Fl-aħħar nett, il-Kumpanija 5 naqset milli tipprovdi r-Rapport tal-Verifika tal-Kapital u informazzjoni dwar meta u taħt liema kundizzjonijiet l-apparat tal-produzzjoni kien inkiseb.

(30) L-ewwel subparagrafu tal-Artikolu 2(7)(c) jipprovdi li l-pretensjoni ppreżentata minn produttur li jagħmel pretensjoni ta' TES għandu jkun fiha provi suffiċjenti, kif speċifikat f'dik id-dispożizzjoni, li l-produttur jopera taħt kundizzjonijiet ta' ekonomija tas-suq. It-talbiet għat-TES ma kienx fihom tali evidenza.

(31) Il-Kummissjoni barra minn hekk, mingħajr ma kienet obbligata legalment li tagħmel dan, bagħtet ittri dwar in-nuqqasijiet lill-produtturi esportaturi kkonċernati, iżda mingħajr suċċess.

(32) Fuq dik il-bażi, il-Kummissjoni infurmat lill-produtturi esportaturi kkonċernati dwar l-intenzjoni tagħha li tirrifjuta t-TES u tathom l-opportunità li jikkummentaw.

(33) Fis-smigħ orali u l-osservazzjonijiet bil-miktub tagħhom, il-produtturi esportaturi kkonċernati ma kkontestawx l-evalwazzjoni tat-talbiet għal TES tagħhom mill-Kummissjoni.

(34) Huwa konkluż li ebda wieħed mill-produtturi esportaturi kkonċernati ma ssodisfa l-kundizzjonijiet kollha stipulati fl-Artikolu 2(7)(c) tar-Regolament bażiku u t-TES huwa għalhekk miċħud lilhom kollha.

(35) Huwa mfakkar li l-Qorti sostniet li jekk l-Istituzzjonijiet isibu li kienu jipprevalu l-kundizzjonijiet tal-ekonomija tas-suq għall-produtturi esportaturi kkonċernati, dawn kellhom jibbenefikaw mill-istess rata bħall-kumpanija fil-kampjun li ngħatat TES.

(36) Madankollu, billi nċaħad it-TES għall-produtturi esportaturi kollha kkonċernati bħala riżultat tas-sejbiet fl-investigazzjoni li kompliet, ebda wieħed mill-produtturi esportaturi kkonċernati ma għandu jibbenefika mir-rata individwali ta' dazju tal-kumpanija fil-kampjun li ngħatat TES.

(37) Id-dazju tal-antidumping residwu li japplika għar-RPĊ għandu għalhekk jiġi impost għall-produtturi esportaturi kkonċernati għall-perjodu ta' applikazzjoni tar-Regolament tal-Kunsill (KE) Nru 1472/2006. Il-perjodu ta' applikazzjoni ta' dak ir-Regolament kien inizjalment mis-7 ta' Ottubru 2006 sas-7 ta' Ottubru 2008. Wara l-bidu ta' reviżjoni tal-iskadenza, ġie estiż fit-30 ta' Diċembru 2009 sal-31 ta' Marzu 2011. L-illegalità identifikata fis-sentenzi hija li l-Istituzzjonijiet ma stabbilixxewx jekk il-prodotti prodotti mill-produtturi esportaturi kkonċernati kellhomx ikunu soġġetti għal dazju residwu jew għad-dazju tal-kumpanija fil-kampjun li ngħatat TES.

(38) Fuq il-bażi tal-illegalità identifikata mill-Qorti, ma hemmx raġuni legali għall-eżenzjoni sħiħa tal-prodotti prodotti mill-produtturi esportaturi kkonċernati mill-ħlas ta' dazju antidumping. Att ġdid li jirrimedja l-illegalità kkostatata mill-Qorti għalhekk jeħtieġ biss li jagħmel valutazzjoni mill-ġdid tar-rata ta' dazju antidumping applikabbli, u mhux tal-miżuri stess.

(39) Kieku l-istituzzjonijiet iżommu lura milli jimponu mill-ġdid id-dazji fil-livell xieraq, dan iwassal għal arrikkiment indebitu, billi l-importazzjonijiet tal-prodott prodott mill-produtturi esportaturi kkonċernati saru taħt is-suppożizzjoni li jiġi impost id-dazju xieraq. Id-dazju kien għalhekk inkluż meta saret id-deċiżjoni dwar il-prezz tal-bejgħ għall-prodotti kkonċernati.

(40) Billi ġie konkluż li d-dazju residwu għandu jkun impost mill-ġdid fir-rigward tal-produtturi esportaturi kkonċernati bl-istess rata li kienet ġiet oriġinarjament imposta bir-Regolament tal-Kunsill (KE) Nru 1472/2006, l-ebda bidliet ma huma meħtieġa għar-Regolament tal-Kunsill (KE) Nru 388/2008 u r-Regolament ta' Implimentazzjoni tal-Kunsill (UE) Nru 1294/2009. Dawn ir-regolamenti jibqgħu validi għall-produtturi esportaturi kkonċernati.

2. Kummenti tal-partijiet interessati

(41) Il-produtturi esportaturi kkonċernati argumentaw li kien diffiċli ħafna, jekk mhux impossibbli li jipprovdu l-informazzjoni addizzjonali mitluba mill-Kummissjoni, li tkopri l-perjodu mill-1 ta' April 2004 sal-31 ta' Marzu 2005.

(42) Huma argumentaw ukoll li l-qorti mhux biss irrevokat ir-Regolament ikkontestat minħabba nuqqas tal-Istituzzjonijiet li jeżaminaw it-talbiet tagħhom għal TES, iżda wkoll għax l-Istituzzjonijiet naqsu li jagħmlu d-determinazzjoni tat-TES ta' kumpaniji mhux inklużi fil-kampjun u dawk inklużi fih fi żmien tliet xhur mill-bidu tal-investigazzjoni, kif stipulat fl-Artikolu 2(7)(b) tar-Regolament bażiku. Il-partijiet qalu li dak id-difett ma setax aktar jiġi rrimedjat. Huma jqisu li fi kwalunkwe każ, bħala riżultat tal-ksur tal-iskadenza ta' tliet xhur, ukoll il-kumpaniji kollha fil-kampjun li kienu talbu t-TES għandhom ikunu ttrattati bħal li kieku ngħatalhom it-TES, u li għalhekk, l-istituzzjonijiet kienu taħt obbligu li jikkalkulaw mill-ġdid il-marġni ta' dumping medju għal kumpaniji li kisbu t-TES.

(43) Huma jargumentaw, it-tielet, li l-proċediment ta' antidumping kien ġie konkluż mal-iskadenza tal-miżuri antidumping fil-31 ta' Marzu 2011, u li għalhekk ma kienx possibbli għall-Istituzzjonijiet li jerġgħu jibdew il-proċediment mill-punt fejn kienet saret l-illegalità. Pjuttost, huma jqisu li l-istituzzjonijiet huma taħt l-obbligu li jibdew investigazzjoni ġdida li tkopri mhux biss it-talbiet għat-TES, iżda wkoll l-eżistenza ta' dumping, dannu u interess tal-Unjoni.

(44) Huma jargumentaw, ir-raba', li l-mod li bih huwa propost li jikkonformaw mas-sentenzi għandu jwassal għal impożizzjoni retroattiva ta' dazji antidumping. Dak, imbagħad, ikun kontra l-prinċipju taċ-ċertezza legali, id-dritt għal rimedju ġudizzjarju effettiv u l-Artikolu 10(1) tar-Regolament bażiku.

(45) Huma jsostnu, il-ħames, li l-istituzzjonijiet ma jistgħux jillimitaw ruħhom għall-valutazzjoni tat-talbiet għal TES ippreżentati mill-produtturi esportaturi kkonċernati. Pjuttost, huma jqisu li l-Istituzzjonijiet jeħtieġu li jivvalutaw it-talbiet kollha għal TES ippreżentati minn kumpaniji li ma ntgħażlux fil-kampjun. Li ma jagħmlux dan ikun vjolazzjoni tal-prinċipju ta' nondiskriminazzjoni.

(46) Fl-aħħar nett, il-partijiet jikkontestaw l-argument li n-nuqqas ta' riimpożizzjoni jirriżulta f'arrikkiment indebitu. Kien argumentat li peress li d-dazji tal-antidumping annullati qatt ma kienu jeżistu għall-esportaturi kkonċernati, in-nuqqas tal-impożizzjoni tagħhom ma jwassalx għal arrikkiment indebitu tal-operaturi affettwati.

3. Analiżi tal-kummenti

(47) B'rispons għall-ewwel pretensjoni, l-Istituzzjonijiet ifakkru li, skont il-ġurisprudenza, l-oneru tal-prova jaqa' fuq il-produttur li jixtieq jibbenefika mit-TES bis-saħħa tal-Artikolu 2(7)(b) tar-Regolament bażiku. Għal dan il-għan, l-ewwel subparagrafu tal-Artikolu 2(7)(c) jipprovdi li t-talba ppreżentata minn produttur bħal dan għandha tikkontjeni provi suffiċjenti, hekk kif speċifikati f'dik id-dispożizzjoni, li huwa jopera taħt kundizzjonijiet ta' ekonomija tas-suq. B'hekk, kif sostnut mill-Qorti fis-sentenzi (ara l-premessa (21) aktar 'il fuq) l-Istituzzjonijiet mhumiex obbligati li jippruvaw li l-produttur ma jissodisfax il-kundizzjonijiet stabbiliti għar-rikonoxximent ta' dan l-istatus. Għall-kuntrarju, huma l-Istituzzjonijiet li għandhom jevalwaw jekk il-provi fornuti mill-produttur humiex biżżejjed sabiex juru li l-kundizzjonijiet imposti mill-ewwel subparagrafu tal-Artikolu 2(7)(c) huma ssodisfati sabiex jingħatalu TES.

(48) Għalhekk, l-Istituzzjonijiet setgħu sempliċiment jirrifjutaw it-talba għat-TES fuq il-bażi li t-talbiet ma kienx fihom biżżejjed evidenza li l-produttur jopera skont il-kundizzjonijiet tal-ekonomija tas-suq. Il-fatt li l-Istituzzjonijiet iddeċidew li jagħtu lill-produtturi esportaturi kkonċernati l-possibbiltà li jikkumplimentaw it-talbiet tagħhom għalhekk ma jistax ikun ikkritikat talli allegatament wasal tard.

(49) Fir-rigward tat-tieni pretensjoni li d-determinazzjoni tat-TES kellha titlesta fi żmien tliet xhur mill-bidu, huwa mfakkar li skont il-ġurisprudenza, it-tieni subparagrafu tal-Artikolu 2(7)(c) tar-Regolament bażiku ma jagħti l-ebda indikazzjoni fir-rigward tal-konsegwenzi tan-nuqqas tal-Kummissjoni li tikkonforma mal-perjodu ta' tliet xhur. Il-Qorti Ġenerali għalhekk hija tal-fehma li deċiżjoni tat-TES fi stadju aktar tard ma taffettwax il-validità tar-Regolament li jimponi miżuri definittivi sakemm l-applikanti ma ppruvawx li, kieku l-Kummissjoni ma kenitx qabżet il-perjodu ta' tliet xhur, il-Kunsill seta' adotta regolament differenti aktar favorevoli għall-interessi tagħhom mir-regolament ikkontestat.[16] Barra minn hekk il-Qorti rrikonoxxiet li l-Istituzzjonijiet jistgħu jimmodifikaw il-valutazzjoni tat-TES sal-adozzjoni ta' miżuri finali.[17]

(50) Din il-ġurisprudenza ma twarrbitx mis-sentenzi. Fis-sentenzi, il-Qorti tal-Ġustizzja tinvoka l-obbligu tal-Kummissjoni li twettaq il-valutazzjoni fi tliet xhur sabiex turi li l-obbligu ta' dik il-valutazzjoni jeżisti b'mod indipendenti minn jekk il-Kummissjoni tapplikax teħid ta' kampjuni jew le. Il-Qorti ma tiddikjarax ruħha dwar il-kwistjoni ta' x'konsegwenzi legali jkun hemm jekk il-Kummissjoni tikkonkludi l-evalwazzjoni tat-TES fi stadju aktar tard tal-investigazzjoni. Il-Qorti ddeċidiet biss li l-Istituzzjonijiet ma jistgħux jinjoraw kompletament it-talbiet tat-TES, iżda kellhom jevalwahom mhux aktar tard minn meta jimponu miżuri definittivi.

(51) Fil-każ preżenti, il-produtturi esportaturi kkonċernati ma wrewx li, kieku l-Kummissjoni wettqet il-valutazzjoni tat-TES fi żmien tliet xhur wara l-bidu tal-proċedura antidumping fl-2005, il-Kunsill seta' adotta regolament differenti aktar favorevoli għall-interessi tagħhom mir-regolament ikkontestat. Għaldaqstant it-tieni pretensjoni mhijiex milqugħa.

(52) Fir-rigward tat-tielet pretensjoni, jiġifieri li l-miżuri inkwistjoni skadew fil-31 ta' Marzu 2011, l-Istituzzjonijiet ma jarawx raġuni għala l-iskadenza tal-miżura tkun ta' relevanza għall-possibbiltà li l-Kunsill jadotta att ġdid li jissostitwixxi l-att annullat.

(53) Kif spjegat hawn fuq fil-premessi (9) sa (11), il-proċedimenti antidumping, bħala riżultat tal-annullament tal-att li jikkonkludi l-proċedimenti, għadhom miftuħa. L-Istituzzjonijiet huma taħt obbligu li jagħlqu dawk il-proċedimenti, billi r-Regolament bażiku jistipula li investigazzjoni għandha tingħalaq b'att tal-Istituzzjonijiet. .

(54) Rigward ir-raba' argument, l-Artikolu 10(1) tar-Regolament bażiku, li jieħu t-test tal-Artikolu 10(1) tal-Ftehim Antidumping tad-WTO ("ADA"), jistipula li miżuri provviżorji u dazji definittivi kontra d-dumping għandhom jiġu applikati biss għal prodotti li daħlu f'ċirkolazzjoni ħielsa wara ż-żmien meta tidħol fis-seħħ id-deċiżjoni meħuda skont l-Artikolu 7(1) jew 9(4) tar-Regolament bażiku, skont il-każ. F'dan il-każ, id-dazji antidumping in kwistjoni huma applikati biss għal prodotti li jidħlu f'ċirkolazzjoni libera wara li r-Regolament provviżorju u kkontestat (definittiv) meħud skont l-Artikolu 7(1) u 9(4) tar-Regolament bażiku rispettivament kien daħal fis-seħħ.

(55) Minbarra dan, huwa meqjus ukoll li l-impożizzjoni tad-dazji antidumping ma tirriżultax fi vjolazzjoni tal-prinċipji ġenerali tal-liġi tal-Unjoni, bħall-protezzjoni taċ-ċertezza legali, tal-aspettattivi leġittimi u d-dritt għal rimedju ġudizzjarju effettiv għar-raġunijiet li ġejjin.

(56) Fir-rigward tal-protezzjoni taċ-ċertezza legali u tal-aspettattivi leġittimi, huwa l-ewwel nett osservat li skont il-ġurisprudenza, il-kummerċjanti ma jistgħux jitolbu l-protezzjoni taċ-ċertezza legali u l-aspettativi leġittimi meta kienu avżati dwar bidla imminenti tal-politika kummerċjali tal-Unjoni.[18] Fil-każ preżenti, in-negozjanti ġew mgħarrfa bil-pubblikazzjoni tal-avviż ta' bidu u bir-Regolament provviżorju fil-Ġurnal Uffiċjali, li t-tnejn li huma għadhom parti mill-ordni legali tal-Unjoni, dwar ir-riskju li l-prodotti manifatturati mill-produtturi esportaturi kkonċernati jistgħu jsiru suġġetti għal dazju antidumping. Il-produtturi esportaturi kkonċernati għalhekk ma setgħux jiddependu fuq il-prinċipji ġenerali tad-dritt tal-Unjoni tal-protezzjoni taċ-ċertezza legali u l-aspettativi leġittimi.

(57) It-tieni nett, huwa importanti li jiġi enfasizzat li l-impożizzjoni ta' miżuri definittivi mhix retroattiva. Il-ġurisprudenza tal-Qorti tiddistingwi f'dak ir-rigward bejn l-applikazzjoni ta' rwol ġdid għal sitwazzjoni li saret definittiva (li ssir referenza għaliha wkoll bħala sitwazzjoni legali eżistenti jew definittivament stabbilita)[19], u sitwazzjoni li bdiet qabel id-dħul fis-seħħ tar-regola l-ġdida, iżda li għadha mhix definittiva (li ssir referenza għaliha wkoll bħala sitwazzjoni temporanja)[20].

(58) Fil-każ preżenti, is-sitwazzjoni tal-importazzjonijiet tal-prodotti kkonċernati li seħħew matul il-perjodu ta' applikazzjoni tar-Regolament tal-Kunsill (KE) Nru 1472/2006 għadha ma saritx definittiva, minħabba li, bħala riżultat tal-annullament tar-Regolament ikkontestat, id-dazju antidumping applikabbli għalihom għadu ma ġiex stabbilit b'mod definittiv. Fl-istess ħin, in-negozjanti ġew avżati li dan id-dmir jista' jiġi impost bil-pubblikazzjoni tal-avviż ta' bidu u r-Regolament provviżorju. Hija l-ġurisprudenza stabbilita tal-qrati tal-Unjoni li l-operaturi ma jistgħux jakkwistaw aspettattivi leġittimi sakemm l-istituzzjonijiet ikunu adottaw att li jagħlaq il-proċedura amministrattiva, li ssir waħda definittiva.[21]

(59) Għalhekk l-impożizzjoni tad-dazji antidumping mhijiex retroattiva.

(60) Barra minn hekk, anke jekk l-impożizzjoni tad-dazji kienet retroattiva, quod non, ir-regoli sostantivi tal-liġi tal-Unjoni jistgħu japplikaw għas-sitwazzjonijiet eżistenti qabel id-dħul fis-seħħ tagħhom sa fejn jirriżulta b'mod ċar mit-termini, l-objettivi jew l-iskema ġenerali tagħhom li tali effett għandu jingħatalhom[22]. B'mod partikolari, fil-Kawża T-180/01 Euroagri v il-Kummissjoni[23] ġie deċiż li: Għalkemm b'mod ġenerali l-prinċipju taċ-ċertezza legali jipprekludi li miżura tal-Komunità tieħu effett f'punt fiż-żmien qabel il-pubblikazzjoni tagħha, dan jista' jkun eċċezzjonalment il-każ fejn l-iskop li għandu jintlaħaq ikun jitlob hekk u fejn l-aspettattivi leġittimi ta' dawk ikkonċernati jkun irrispettat kif xieraq[24].

(61) Fil-każ preżenti l-għan huwa li jiġi rrispettat l-obbligu tal-istituzzjonijiet skont l-Artikolu 266 tat-TFUE. Ladarba l-Qorti sabet illegalità biss fir-rigward tad-determinazzjoni tar-rata ta' dazju applikabbli, u mhux fir-rigward tal-impożizzjoni tal-miżuri nfushom (jiġifieri, fir-rigward tas-sejba ta' dumping, dannu u interess tal-Unjoni), il-produtturi esportaturi kkonċernati ma setgħux leġittimament jistennew li ma jiġu imposti l-ebda miżuri antidumping definittivi. Konsegwentement, dik l-impożizzjoni, anki jekk kienet retroattiva, quod non, ma tistax titqies li kisret l-aspettattivi leġittimi.

(62) Id-dritt għal rimedju ġudizzjarju effettiv ma jinkisirx lanqas. Il-produtturi esportaturi kkonċernati jistgħu jikkontestaw il-legalità tar-Regolament preżenti fil-Qrati tal-Unjoni.

(63) Fir-rigward tal-ħames argument, għandu jiġi nnutat li l-produtturi esportaturi huma f'pożizzjoni legali differenti minn kumpaniji oħra mhux fil-kampjun li ressqu talba għal TES imma li ma kkontestawx ir-Regolament ikkontestat fil-Qorti. Fir-rigward ta' dawn tal-aħħar, ir-Regolament ikkontestat sar definittiv.

(64) Fl-aħħar nett, li kieku l-Istituzzjonijiet kellhom ma jipproponu l-ebda miżuri, dan iwassal għal arrikkiment indebitu, għar-raġunijiet spjegati fil-premessa (39) hawn fuq. L-argument li d-dazji annullati qatt ma kienu jeżistu minħabba li s-sentenza tneħħi r-Regolament ikkontestat b'effett retroattiv mill-ordni legali tal-Unjoni ma jqisx il-fatt li n-negozjanti kienu avżati bir-riskju ta' impożizzjoni ta' dazji permezz tal-avviż ta' bidu u tar-Regolament provviżorju, u li d-deċiżjonijiet dwar l-ipprezzar tal-prodotti mmanifatturati mill-produtturi esportaturi kkonċernati kienu meħuda fi żmien meta d-dazju definittiv kien fis-seħħ. Fil-ġurisprudenza tal-Qorti tal-Ġustizzja, huwa rikonoxxut li l-ħlas lura ta' ħlasijiet li ġew miġbura indebitament jista' jiġi rrifjutat fejn dan ikun jinvolvi arrikkiment indebitu tar-riċevituri.[25] Għalhekk l-argument tal-partijiet ma ntlaqax.

4. Kummenti tal-partijiet interessati wara d-divulgazzjjoni

(65) Wara d-divulgazzjoni, xi partijiet interessati tennew li l-Qorti kienet annullat ir-Regolament fl-intier tiegħu fir-rigward tal-produtturi esportaturi kkonċernati. Huma kienu tal-fehma li l-istituzzjonijiet kienu obbligati, fuq il-bażi tal-Artikolu 266 tat-TFUE, li jħallsu lura d-dazji antidumping miġbura fuq il-bażi tar-Regolament ikkontestat, sa fejn dawn kienu jikkonċernaw prodotti magħmula mill-produtturi esportaturi kkonċernati, u li l-Istituzzjonijiet kellhom il-possibbiltà, imma mhux l-obbligu, li jadottaw att ġdid, sakemm l-att ġdid ma jiksirx il-liġi tal-Unjoni u ma jkunx affettwat mill-istess irregolaritajiet bħal dawk identifikati mill-Qorti fis-sentenza tagħha.

(66) Fir-rigward tal-ħlas lura tad-dazji antidumping, is-servizzi tal-Kummissjoni taw struzzjonijiet lill-awtoritajiet doganali nazzjonali b'nota tal-31 ta' Mejju 2012 biex jonoraw dawn it-talbiet għal ħlas lura, iżda biex jinfurmaw lill-importaturi fl-istess waqt li ma jistax jiġi eskluż li l-Kummissjoni tista' tipproponi lill-Kunsill li jkunu imposti mill-ġdid dazji fuq l-importazzjonijiet rilevanti. Dik l-informazzjoni kellha l-iskop speċifiku li jiġi evitat il-ħolqien ta' aspettattivi leġittimi.

(67) Fir-rigward tal-adozzjoni ta' att ġdid li jissostitwixxi l-att annullat, huwa mfakkar li fil-kuntest ta' proċeduri amministrattivi bħall-proċeduri antidumping, l-istituzzjonijiet huma taħt obbligu li jagħlqu investigazzjoni miftuħa permezz ta' att definittiv (ara l-premessi (9), (10) u (53) hawn fuq). L-adozzjoni ta' att definittiv li jagħlaq il-proċedura miftuħa għalhekk hija mhux possibbiltà iżda obbligu fuq l-Istituzzjonijiet. Naturalment, kull att il-ġdid għandu jikkonforma mal-liġi tal-Unjoni u jirrimedja l-illegalità identifikata mill-Qorti. Fir-rigward ta' ksur tal-liġi tal-Unjoni, il-partijiet interessati argumentaw, l-ewwel, li ma hemmx bażi legali biex jerġgħu jibdew l-investigazzjoni fil-waqt meta saret l-illegalità. Huma jenfasizzaw il-fatt li l-miżuri antidumping fuq l-importazzjonijiet ta' ċertu xedd tas-saqajn bil-parti ta' fuq tal-ġilda ("xedd tas-saqajn") mill-esportaturi kkonċernati kienu skadew f'Marzu 2011. Fil-fehma tagħhom, huwa kontra l-liġi kemm tal-Unjoni kif ukoll tad-WTO li "jerġgħu jitqajmu dazji antidumping mejta".

(68) Il-partijiet interessati qed jinjoraw il-fatt li bħala konsegwenza tal-annullament, il-proċedura tal-antidumping li kienet wasslet għall-adozzjoni tar-Regolament ikkontestat għadha miftuħa fir-rigward tal-produtturi esportaturi kkonċernati (ara l-premessi (9) sa (11) u (52) sa 53 hawn fuq). Il-fatt li l-miżuri imposti bir-Regolament tal-Kunsill (KE) Nru 1294/2009 skadew fl-2011, jiġifieri qabel ma l-Qorti tat is-sentenzi tagħha, huwa bla importanza f'dan ir-rigward. Inkella, il-miżuri li l-Istituzzjonijiet huma meħtieġa li jieħdu sabiex jikkonformaw mas-sentenza tal-Qorti jkunu jiddependu fuq it-tul tal-proċedimenti quddiem il-Qrati tal-Unjoni.

(69) It-tieni, huma jargumentaw li l-produtturi esportaturi kkonċernati kienu kkontestaw fil-Qorti mhux biss iċ-ċaħda tal-pretensjonijiet tat-TES, iżda wkoll is-sejba ta' dumping. Barra minn hekk, huma jinterpretaw is-sentenzi li jgħidu li r-Regolament ikkontestat kien annullat mhux għaliex l-Istituzzjonijiet naqsu milli jevalwaw it-talba għat-TES qabel l-adozzjoni tar-Regolament ikkontestat, iżda għaliex il-Kummissjoni naqset milli tagħmel dan fi żmien tliet xhur. Fil-fehma tagħhom, minn dan isegwi li l-Istituzzjonijiet kienu wkoll ma evalwawx b'mod validu t-talbiet tat-TES tal-kumpaniji li ntgħażlu fil-kampjun, u għalhekk ma sabux dumping b'mod validu. Parti interessata waħda tmur aktar lil hinn u tissuġġerixxi li l-Istituzzjonijiet kellhom jivvalutaw, meta jikkonformaw mas-sentenza, ukoll il-pretensjonijiet kollha tat-TES magħmula minn kumpaniji oħrajn li ma ntgħażlux fil-kampjun.

(70) Dik l-interpretazzjoni tas-sentenza ġiet ikkonfutata hawn fuq fil-premessi (49) sa (51). Ir-referenza għall-iskadenza ta' tliet xhur fis-sentenzi huwa argument testwali li juri li l-pretensjonijiet kollha tat-TES għandhom jiġu vvalutati, anki fil-każ ta' teħid ta' kampjuni. Imkien fis-sentenzi l-Qorti ma tħassar il-ġurisprudenza preċedenti dwar in-nuqqas ta' sanzjoni għall-vjolazzjonijiet tal-iskadenza ta' tliet xhur. Il-fatt li l-Qorti eżerċitat ekonomija ġudizzjarja billi ma eżaminatx sitta mid-disa' eċċezzjonijiet kontra d-deċiżjonijiet tal-Qorti Ġenerali jfisser li l-produtturi esportaturi kkonċernati jistgħu jerġgħu jqajmu dawk it-talbiet f'każ li jiddeċiedu li jressqu proċedimenti ġodda. Il-Kummissjoni u l-Kunsill jistgħu jistrieħu, meta jkunu qed jikkonformaw mas-sentenzi, fuq is-sejbiet tal-Qorti Ġenerali li ċaħdu dawk l-argumenti, għaliex ma ġewx invalidati mill-Qorti. Fl-aħħar nett, ma hemmx il-bżonn li jiġu eżaminati t-talbiet għat-TES ta' kumpaniji oħra mhux fil-kampjun f'dan il-waqt, billi r-Regolament ikkontestat sar definittiv fil-konfront ta' dawk il-kumpaniji l-oħra mhux inklużi fil-kampjun.

(71) It-tielet, partijiet interessati argumentaw li l-Istituzzjonijiet iddevjaw mill-prattika normali tagħhom ta' konformità ma' sentenzi li jannullaw miżuri antidumping definittivi, inkluż dak li l-istituzzjonijiet kienu għamlu wara s-sentenza tal-Qorti f'Industrie des Poudres Spheriques ("IPS")[26]. Huma jenfasizzaw b'mod partikolari li l-Kummissjoni ppubblikat avviżi ta' ftuħ mill-ġdid tal-investigazzjoni fil-Ġurnal Uffiċjali u miżuri ġodda proposti lill-Kunsill biex jiġu adottati fil-futur.

(72) Il-fatti tal-każ preżenti huma, madankollu, differenti mill-annullamenti ta' qabel. Kif spjegat hawn fuq fil-premessa (38) u (61), l-illegalità identifikata mill-Qorti ma tikkonċernax is-sejbiet dwar id-dumping, id-dannu u l-interess tal-Unjoni, u għalhekk il-prinċipju tal-impożizzjoni tad-dazju, iżda biss ir-rata tad-dazju preċiża. L-annullamenti preċedenti invokati mill-partijiet interessati, għall-kuntrarju, kienu jikkonċernaw is-sejbiet dwar id-dumping, id-dannu u l-interess tal-Unjoni. Għalhekk, l-istituzzjonijiet qiesu li kien aktar xieraq li jiġu adottati miżuri ġodda għall-futur.

(73) Waħda mill-partijiet interessati qed tinvoka wkoll l-annullamenti fil-Kawża T-221/05 Huvis v il-Kunsill u fil-Kawża T-249/06 Interpipe Nikopolsky v il-Kunsill. Dawn l-annullamenti kienu parzjali; ħallew parti mid-dazju. Ir-raġuni kienet li l-Qorti Ġenerali tista' tiddeċiedi hi stess dwar il-livell xieraq tad-dazju, billi hija ddeċidiet li kellu jsir aġġustament b'ċertu mod. Fil-każ preżenti, għall-kuntrarju, il-Qorti sabet li ma setgħetx tiddeċiedi minflok il-Kummissjoni u l-Kunsill dwar jekk il-produtturi esportaturi kkonċernati għandhomx jingħataw TES. Dik id-deċiżjoni tista' tittieħed biss fuq il-bażi ta' valutazzjoni tat-talbiet tagħhom, li taqa' taħt il-kompetenza tal-Kummissjoni u tal-Kunsill. Il-fatt li l-Qorti ma tiddeċidix hija stess dwar il-kwistjoni dwar jekk il-produtturi esportaturi kkonċernati għandhomx jingħataw TES juri wkoll li l-ksur tal-iskadenza ta' tliet xhur ma jwassalx awtomatikament għal għoti ta' TES, kif ċerti partijiet interessati qed isostnu.

(74) Ir-raba', il-partijiet interessati tennew ukoll li l-impożizzjoni ta' dazji antidumping fuq l-importazzjoni tal-ilbies għar-riġlejn mill-esportatur ikkonċernat tkun retroattiva u għalhekk tikser l-Artikolu 10 tar-Regolament bażiku u l-Artikolu 10 tal-ADA. Huma sostnew li l-impożizzjoni allegatament retroattiva tikser ukoll l-aspettattivi leġittimi. Dawk l-aspettattivi leġittimi kienu jinħolqu mis-sentenzi rispettivament mill-fatt li l-Kummissjoni ddevjat mill-prassi preċedenti tagħha billi ppubblikat avviż dwar it-tkomplija tal-proċedura fil-Ġurnal Uffiċjali mhux immedjatament wara l-annullamenti, iżda biss aktar minn sena wara li l-ewwel sentenza ġiet mogħtija. Barra minn hekk, huma jsostnu li l-prinċipju ġenerali tad-dritt tal-Unjoni tal-protezzjoni taċ-ċertezza legali jipprekludi att tal-Unjoni milli jieħu effett minn data qabel il-pubblikazzjoni tiegħu.

(75) Ġie spjegat fil-premessi (54) sa (59) li l-impożizzjoni ta' dazji antidumping f'dan ir-Regolament mhijiex retroattiva.

(76) Is-sentenzi ma setgħux ħolqu aspettattivi leġittimi, billi jispjegaw li l-Kummissjoni u l-Kunsill jeħtieġ li jistabbilixxu f'liema rata għandu jiġi stabbilit id-dazju (ara l-premessa (7) hawn fuq).

(77) Fir-rigward tal-avviż, l-Istituzzjonijiet josservaw l-ewwel nett, li ma hemm l-ebda obbligu li tali avviż jiġi ppubblikat, billi l-Istituzzjonijiet ikomplu l-proċedura mill-punt fejn seħħet l-illegalità, u l-Avviż tal-bidu jibqa' parti mill-ordni legali tal-Unjoni. It-tieni nett, l-allegati aspettattivi leġittimi jkunu bbażati fuq perjodu ta' silenzju. Madankollu, skont il-ġurisprudenza, in-nuqqas ta' azzjoni tal-Istituzzjonijiet ma jistax joħloq aspettattivi leġittimi[27]. Fi kwalunkwe każ, il-pubblikazzjoni allegatament tard fil-Ġurnal Uffiċjali ma kenitx tikkostitwixxi avviż dwar it-tkomplija tal-proċedura, iżda avviż li jistieden lil partijiet interessati biex jippreżentaw irwieħhom. Ġie ppubblikat għar-raġunijiet stipulati hawn fuq fil-premessa (14), u ma jistax joħloq aspettattivi leġittimi lanqas.

(78) Fir-rigward tal-prinċipju ġenerali tal-liġi tal-Unjoni tal-protezzjoni taċ-ċertezza legali, ġie stabbilit hawn fuq fil-premessa (60) li miżura mill-Unjoni tista' tieħu effett minn data qabel il-pubblikazzjoni tagħha fejn l-għan li għandu jinkiseb jitlob hekk u fejn l-aspettattivi leġittimi ta' dawk ikkonċernati jiġu rrispettati kif imiss, li huwa l-każ fil-każ preżenti.

(79) Il-ħames, il-partijiet interessati wkoll tennew l-argument tagħhom dwar in-nuqqas ta' "arrikkiment indebitu tal-importaturi", li ġie kkonfutat hawn fuq fil-premessa (64).

(80) Is-sitta, il-partijiet interessati argumentaw ukoll li l-implimentazzjoni proposta tikser il-prinċipju tal-interess tal-Unjoni kif stabbilit fl-Artikolu 21 tar-Regolament bażiku minħabba li l-impożizzjoni ta' dazji tkun piż mhux raġonevoli fuq importaturi fl-Unjoni mingħajr ma tipprovdi ebda benefiċċju għall-industrija tal-Unjoni kollha kemm hi. Dak l-argument ma jqisx li dan ir-Regolament jikkonċerna importazzjonijiet tal-prodott ikkonċernat li saru matul il-perjodu ta' applikazzjoni tar-Regolament ikkontestat, u mhux importazzjonijiet futuri. Fir-rigward ta' dawk l-importazzjonijiet matul il-perjodu ta' applikazzjoni tar-Regolament ikkontestat, l-istituzzjonijiet stabbilixxew l-interess tal-Unjoni fil-premessi (241) sa (286) tar-Regolament ikkontestat. L-ebda illegalità ma ġiet identifikata mill-Qrati tal-Unjoni fir-rigward ta' dawk il-premessi.

(81) Is-seba', il-partijiet interessati argumentaw ukoll li mhux il-partijiet kollha interessati kienu kapaċi jiddefendu d-drittijiet tagħhom, iżda biss dawk li jistgħu jagħtu prova li huma kienu ġew irreġistrati bħala tali fl-investigazzjoni oriġinali. Fil-fehma tagħhom, id-dazji proposti se jkollhom impatt ukoll fuq kumpaniji li ma kinux irreġistrati bħala partijiet interessati fl-investigazzjoni oriġinali. Barra minn hekk, huma argumentaw li l-istituzzjonijiet ma ppubblikaw l-ebda avviż immedjatament malli ngħatat is-sentenza tal-Qorti u li għalhekk ma kien hemm l-ebda informazzjoni f'waqtha dwar l-implimentazzjoni maħsuba.

(82) Billi l-istituzzjonijiet reġgħu bdew il-proċedura mill-punt meta saret l-illegalità, huwa normali li l-Istituzzjonijiet indirizzaw l-Avviż lil dawk il-partijiet li huma partijiet interessati f'dik il-proċedura. Barra minn hekk, xejn ma kien iżomm lil partijiet interessati oħra milli jippreżentaw ruħhom, u xi wħud fil-fatt għamlu dan, u ġew ikkunsidrati bħala partijiet interessati mill-punt 'il quddiem li fih ippreżentaw ruħhom. Il-fatt li l-Avviż ġie ppubblikat biss aktar minn sena wara li ngħatat l-ewwel waħda miż-żewġ sentenzi ma għandux impatt fuq il-legalità tar-Regolament preżenti, billi l-partijiet interessati kollha ġew informati fil-ħin biex jagħtu l-fehmiet tagħhom.

(83) It-tmienja, il-produtturi esportaturi kkonċernati argumentaw li d-drittijiet tagħhom tad-difiża ġew miksura minħabba l-fatt li l-Kummissjoni evalwat it-talbiet tat-TES tagħhom biss fl-2012/2013, u mhux fl-2005/2006. Huma jsostnu li kieku dik il-valutazzjoni kienet saret fl-2005/2006, setgħu ipprovdew ċerta informazzjoni li issa ma għadhomx jistgħu jipprovdu, għax id-dokumenti ġew meqruda u/jew għaliex persuni marru f'impjiegi oħra.

(84) F'dan ir-rigward, ta' min ifakkar li ma hemm l-ebda obbligu, għall-Kummissjoni, li titlob lill-produttur esportatur biex jikkomplementa l-pretensjoni tat-TES. Il-Kummissjoni u l-Kunsill jistgħu jibbażaw il-ġudizzju tagħhom fuq it-tagħrif ippreżentat mill-produttur esportatur (ara hawn fuq il-premessi (21), (22) u (31)). Barra minn hekk, il-produtturi esportaturi kkonċernati ma kkontestawx l-evalwazzjoni tat-talbiet għat-TES tagħhom mill-Kummissjoni, u ma identifikawx liema dokumenti jew persuni ma għadhomx aktar disponibbli. L-allegazzjoni hija għalhekk tant astratta li l-Istituzzjonijiet ma jistgħux iqisu dawk id-diffikultajiet meta jwettqu l-evalwazzjoni ta' talbiet tat-TES. Billi dak l-argument huwa bbażat fuq l-ispekulazzjoni u mhux appoġġjat minn indikazzjonijiet preċiżi dwar liema dokumenti u persuni ma għadhomx aktar disponibbli u dwar ir-rilevanza ta' dawn id-dokumenti u persuni għall-valutazzjoni tat-talba għal TES, dak l-argument għandu jiġi kkonfutat.

(85) Il-partijiet interessati argumentaw li l-implimentazzjoni proposta tikser l-Artikolu II (1)(b) tal-GATT 1994 billi l-Istituzzjonijiet ipproponew li jimponu b'mod retroattiv dazju antidumping fuq l-importazzjoni tax-xedd tas-saqajn mill-esportaturi kkonċernati fejn il-miżuri antidumping kienu diġà skadew. Barra minn hekk, il-partijiet interessati argumentaw li, minħabba li ma hemmx miżuri antidumping legalment applikabbli fis-seħħ fuq l-importazzjonijiet ikkonċernati, l-implimentazzjoni proposta hija ksur tal-Artikoli 10, 5.1 u 5.6 tal-ADA. Skont dawn l-Artikoli, l-Istituzzjonijiet jistgħu jimponu mill-ġdid dazju antidumping definittiv wara l-bidu ta' investigazzjoni ġdida u deċiżjoni ġdida fis-sens tal-Artikolu 9.1 tal-ADA.

(86) Dawk l-argumenti jistrieħu fuq il-fehma li l-Istituzzjonijiet kienu miżmuma milli jibdew il-proċedura fil-punt li fih saret l-illegalità u li l-impożizzjoni ta' dazji tkun retroattiva. Għar-raġunijiet imsemmija hawn fuq, dik il-fehma hija żbaljata. Għalhekk mhuwiex meħtieġ li jiġu indirizzati f'aktar dettall l-argumenti mressqa fuq l-allegat ksur tar-regoli tad-WTO.

5. L-Artikolu 221 tal-Kodiċi Doganali Komunitarju

(87) L-Artikolu 221 tar-Regolament tal-Kunsill (KEE) Nru 2913/1992 tat-12 ta' Ottubru 1992 li jwaqqaf il-Kodiċi Doganali tal-Komunità[28] jistipula li komunikazzjoni tal-ammont tad-dazju ma għandhiex isseħħ qabel l-iskadenza ta' perjodu ta' tliet snin mid-data li fiha sar id-dejn doganali. L-applikazzjoni jistgħu jrendu impossibbli l-implimentazzjoni tas-sentenzi fil-każijiet kollha fejn l-awtoritajiet doganali nazzjonali u/jew imħallfin aċċettaw l-illegalità tal-komunikazzjonijiet doganali nazzjonali li kienu bbażati fuq ir-Regolament ikkontestat u li kienu jirrigwardaw prodotti magħmula mill-produtturi esportaturi kkonċernati. F'sitwazzjonijiet bħal dawn, l-awtoritajiet doganali nazzjonali għandhom ikunu jistgħu jikkomunikaw l-ammont ta' dazju aktar tard minn tliet snin mid-data li fiha sar id-dejn doganali.

(88) Għall-kuntrarju tal-fehma tal-partijiet interessati, l-Artikolu 221 tal-Kodiċi Doganali tal-Komunità mhux applikabbli awtomatikament għall-perċezzjoni tad-dazji antidumping. La l-Kodiċi Doganali tal-Komunità nnifsu u lanqas ir-Regolament bażiku ma fihom dispożizzjoni li tirrendi applikabbli l-Kodiċi Doganali tal-Komunità għall-perċezzjoni ta’ dazji antidumping. Skont l-Artikolu 14(1) tar-Regolament bażiku, huwa r-Regolament li jimponi d-dazju li għandu jispeċifika l-forma, ir-rata u kriterji oħra tal-perċezzjoni tad-dazji.

(89) Għalhekk, ir-Regolament attwali ma jistipulax l-applikabbiltà tal-Artikolu 221 tal-Kodiċi Doganali tal-Komunità, imma jistabbilixxi regoli indipendenti għall-preskrizzjoni. Dawn ir-regoli indipendenti huma ġġustifikati kif ġej: għar-raġunijiet stabbiliti hawn fuq fil-premessi (54) sa (59) u (66), l-impożizzjoni mill-ġdid proposta tad-dazji ma għandhiex effett retroattiv, u fi kwalunkwe każ, għar-raġunijiet stipulati hawn fuq fil-premessi (60) sa (61) u (76) sa (80), ma tmurx kontra l-prinċipji ġenerali tal-liġi tal-Unjoni tal-protezzjoni taċ-ċertezza legali u l-aspettativi leġittimi.

(90) Barra minn hekk, l-ewwel komunikazzjoni tal-ammont tad-dazju seħħet fi żmien il-perjodu ta' tliet snin. Wara s-sentenzi, madankollu sar neċessarju li jiġi vvalutat mill-ġdid jekk id-dejn doganali għandux jitnaqqas bħala konsegwenza tal-valutazzjoni tat-talbiet tat-TES tal-produtturi esportaturi kkonċernati. Billi ma kien hemm, sakemm saret dik il-valutazzjoni, l-ebda raġuni legali għaż-żamma tad-dazju tad-dwana mħallas, il-Kummissjoni kienet tat struzzjonijiet lill-awtoritajiet doganali nazzjonali biex jonoraw dawn it-talbiet għal ħlas lura, iżda biex jinfurmaw lill-importaturi fl-istess waqt li ma jistax jiġi eskluż li l-Kummissjoni tista' tipproponi lill-Kunsill li jkunu impost mill-ġdid dazji fuq importazzjonijiet rilevanti (ara l-premessa (66) hawn fuq).

(91) Għal dawk ir-raġunijiet, regoli indipendenti dwar il-preskrizzjoni, differenti minn dawk tal-Artikolu 221 tal-Kodiċi Doganali tal-Komunità huma ġġustifikati.

(92) Madankollu, sabiex tiġi żgurata ċ-ċertezza legali u biex jiġu riflessi ċ-ċirkostanzi partikolari ta' dan il-każ, huwa meqjus xieraq li jiġi stipulat li l-komunikazzjoni lid-debitur tal-ammont tad-dazju għandha ssir mhux aktar tard minn sentejn wara d-dħul fis-seħħ ta' dan ir-Regolament.

(93) Xi partijiet interessati sostnew li l-Istituzzjonijiet ma jistgħux jidderogaw mill-Artikolu 221 tal-Kodiċi Doganali Komunitarju fuq il-bażi tal-Artikolu 14(3) tar-Regolament bażiku. Huma jikkunsidraw li r-Regolament bażiku biss jikkonferixxi kompetenza biex jiġu imposti d-dazji antidumping, iżda mhux biex isiru regoli dwar il-ġbir u l-irkupru ta' dazji antidumping. Dawk ir-regoli tal-aħħar ikollhom jiġu stabbiliti esklussivament mill-Kodiċi Doganali Komunitarju. Huma jserrħu fuq id-deċiżjoni tal-Qorti fil-Kawża C-201/04 Molenbergnatie. Il-partijiet interessati argumentaw ukoll li att ta' implimentazzjoni bħal Regolamenti tal-Kunsill li jimponu miżuri kontra d-dumping ma jistgħux jidderogaw minn atti leġiżlattivi bħall-Kodiċi Doganali Komunitarju. Fl-aħħar nett, xi partijiet argumentaw li deroga mill-Artikolu 221 tal-KDK timmina ċ-ċertezza legali billi hija ġurisprudenza stabbilita li mal-iskadenza tal-perjodu ta' limitazzjoni d-dazju legalment dovut ma jibqax rekuperabbli.

(94) Kif stipulat hawn fuq fil-premessa (88), il-Kodiċi Doganali tal-Komunità mhuwiex applikabbli awtomatikament għall-perċezzjoni tad-dazji antidumping, iżda biss fejn u sal-punt li r-Regolament li jimponi d-dazji jistipula l-applikazzjoni tiegħu. L-argument ikollu jiġi miċħud bħala infondat għal dik ir-raġuni. Fi kwalunkwe każ, l-Artikolu 14 tar-Regolament bażiku, li hu att leġiżlattiv li jikkostitwixxi lex specialis għall-Kodiċi Doganali tal-Komunità, jagħti poteri wiesgħa lill-Kunsill sabiex jiddevja mill-Kodiċi Doganali Komunitarju. Skont l-Artikolu 14(1) tar-Regolament Bażiku, l-Istati Membri għandhom jiġbru d-dazji fil-forma, u r-rata speċifikata u skont il-kriterji l-oħra stabbiliti fir-Regolament li jimponi tali dazji. Għall-kuntrarju tal-opinjoni espressa mill-partijiet interessati, l-Artikolu 14 tar-Regolament bażiku jkopri wkoll il-ġbir ta' dazji, u mhux biss l-impożizzjoni tagħhom. L-Artikolu 14(3) tar-Regolament Bażiku jistipula li l-Kunsill jista' jadotta "dispożizzjonijiet speċjali"; l-eżempju mogħti ta' definizzjoni komuni tal-kunċett tal-oriġini juri li dawn id-dispożizzjonijiet speċjali jistgħu jidderogaw, inter alia, mill-Kodiċi Doganali Komunitarju. F'Molenbergnatie, l-Artikolu 221 tal-Kodiċi Doganali Komunitarju kien applikabbli preċiżament minħabba li r-Regolament li jimponi dazji tal-antidumping ma kienx jidderoga minnu. Barra minn hekk, huwa ovvju li kull deroga għandha tkun ġustifikata mill-Istituzzjonijiet, u jeħtieġ li tħares l-ispirtu sottostanti l-Artikolu 221 tal-Kodiċi Doganali Komunitarju, jiġifieri ċ-ċertezza legali, kif huwa l-każ fir-Regolament preżenti. Għaldaqstant, l-argumenti huma kkonfutati.

(95) Parti waħda interessata argumentat li l-iskadenza ta' sentejn għall-komunikazzjoni lid-debitur tal-ammont tad-dazju, imsemmija fil-premessa (92) hawn fuq, għandha tiġi applikata fil-kuntest tal-Artikolu 221(3) it-2 sentenza tal-Kodiċi Doganali Komunitarju, li jipprevedi estensjoni tal-perjodu ta' tliet snin biex jinġabar id-dazju mill-awtoritajiet Doganali f'każ ta' mġiba kriminali. Barra minn hekk, il-parti interessata argumentat li l-istess estensjoni għandha tiġi applikata għall-iskadenza ta' tliet snin prevista għall-importaturi sabiex jitolbu rifużjonijiet tad-dazju taħt l-Artikolu 236 tal-Kodiċi Doganali. L-istituzzjonijiet ma jaraw l-ebda raġuni biex jaċċettaw dawk it-talbiet. L-eċċezzjoni għar-regola ta' tliet snin stipulata mill-Artikolu 221(3) it-2 sentenza tal-Kodiċi Doganali Komunitarju mhijiex estensiva biżżejjed sabiex tippermetti konformità effettiva mas-sentenzi. Ma hemm l-ebda ġustifikazzjoni biex tiġi estiża l-iskadenza għall-importaturi li importaw il-prodott ikkonċernat mill-produtturi esportaturi kkonċernati u naqsu li jikkontestaw id-dejn doganali tagħhom fil-ħin.

6. Konklużjoni

(96) Wara li tqiesu l-kummenti magħmula u l-analiżi tagħhom, ġie konkluż li d-dazju residwu ta' kontra d-dumping applikabbli għar-RPĊ fir-rigward tal-produtturi esportaturi kkonċernati għall-perjodu ta' applikazzjoni tar-Regolament ikkontestat għandu jkun impost mill-ġdid.

(97) Kif spjegat fil-premessa l-ebda bidliet ma huma meħtieġa għar-Regolament tal-Kunsill (KE) Nru 388/2008 u r-Regolament ta' Implimentazzjoni tal-Kunsill (UE) Nru 1294/2009 li jibqgħu validi għall-produtturi esportaturi kkonċernati.(40)

C. DIVULGAZZJONI

(98) Il-produtturi esportaturi kkonċernati u l-partijiet kollha li ppreżentaw ruħhom kienu infurmati bil-fatti u l-kunsiderazzjonijiet essenzjali li fuq il-bażi tagħhom kien maħsub li tkun rakkomandata l-impożizzjoni ta' dazju definittiv ta' antidumping fuq il-produtturi esportaturi kkonċernati. Ingħataw perjodu ta' żmien li fih setgħu jagħmlu rappreżentazzjonijiet sussegwentement għad-divulgazzjoni u numru ta' partijiet interessati għamlu użu minn din il-possibbiltà. Sar ukoll smigħ mal-uffiċjal tas-seduta f'dak il-kuntest.

ADOTTA DAN IR-REGOLAMENT:

Artikolu 1

1. Dazju definittiv tal-antidumping huwa b'dan impost fuq l-importazzjonijiet ta' xedd tas-saqajn b'partijiet ta' fuq tal-ġilda jew ta' ġilda artifiċjali, għajr xedd tas-saqajn tal-isport, xedd tas-saqajn li jinvolvi teknoloġija speċjali, papoċċi u xedd tas-saqajn ieħor għal ġewwa u xedd tas-saqajn b'kappa ta' protezzjoni għas-swaba, li joriġinaw fir-Repubblika Popolari taċ-Ċina u prodotti minn Brosmann Footwear (HK) Ltd, Seasonable Footwear (Zhongshan) Ltd, Lung Pao Footwear (HK) Co Ltd u Zhejiang Aokang Shoes Co. Ltd (kodiċi addizzjonali TARIC B999) u li jaqgħu fi ħdan il-kodiċijiet NM: 6403 20 00, ex 6403 30 00[29], ex 6403 51 11, ex 6403 51 15, ex 6403 51 19, ex 6403 51 91, ex 6403 51 95, ex 6403 51 99, ex 6403 59 11, ex 6403 59 31, ex 6403 59 35, ex 6403 59 39, ex 6403 59 91, ex 6403 59 95, ex 6403 59 99, ex 6403 91 11, ex 6403 91 13, ex 6403 91 16, ex 6403 91 18, ex 6403 91 91, ex 6403 91 93, ex 6403 91 96, ex 6403 91 98, ex 6403 99 11, ex 6403 99 31, ex 6403 99 33, ex 6403 99 36, ex 6403 99 38, ex 6403 99 91, ex 6403 99 93, ex 6403 99 96, ex 6403 99 98 u ex 6405 10 00[30] għall-perjodu ta' applikazzjoni tar-Regolament tal-Kunsill (KE) Nru 1472/2006. Il-kodiċijiet TARIC huma mniżżla fl-Anness għal dan ir-Regolament.

2. Għall-finijiet ta' dan ir-Regolament, għandhom japplikaw id-definizzjonijiet li ġejjin:

– "xedd tas-saqajn sportiv" għandu jfisser xedd tas-saqajn skont it-tifsira tan-nota 1 tas-sottotitolu għal Kapitolu 64 tal-Anness I tar-Regolament tal-Kummissjoni (KE) Nru 1719/2005[31];

– "xedd tas-saqajn li jinvolvi teknoloġija speċjali" għandu jfisser xedd tas-saqajn li għandu prezz tas-CIF għal kull par ta' mhux inqas minn EUR 7,5, għall-użu f'attivitajiet sportivi, b'suletta iffurmata b'saff wieħed jew iżjed, mhux injettata, manifatturat minn materjali sintetiċi ddisinjati b'mod speċjali biex jassorbu l-impatt ta' movimenti vertikali jew laterali u b'karatteristiċi tekniċi bħal kuttunar ermetiku li fih gass jew fluwidu, komponenti mekkaniċi li jassorbu jew jinnewtralizzaw l-impatt, jew materjali bħal polimeri ta' densità baxxa u li jaqgħu taħt il-kodiċijiet NM ex 6403 91 11, ex 6403 91 13, ex 6403 91 16, ex 6403 91 18, ex 6403 91 91, ex 6403 91 93, ex 6403 91 96, ex 6403 91 98, ex 6403 99 91, ex 6403 99 93, ex 6403 99 96, ex 6403 99 98;

– "xedd tas-saqajn b'kappa ta' protezzjoni għas-swaba" għandha tfisser xedd tas-saqajn li jinkorpora kappa ta' protezzjoni għas-swaba b'reżistenza għall-impatti ta' mill-anqas 100 joule (1) u li jaqa' taħt il-kodiċijiet NM: ex 6403 30 00[32], ex 6403 51 11, ex 6403 51 15, ex 6403 51 19, ex 6403 51 91, ex 6403 51 95, ex 6403 51 99, ex 6403 59 11, ex 6403 59 31, ex 6403 59 35, ex 6403 59 39, ex 6403 59 91, ex 6403 59 95, ex 6403 59 99, ex 6403 91 11, ex 6403 91 13, ex 6403 91 16, ex 6403 91 18, ex 6403 91 91, ex 6403 91 93, ex 6403 91 96, ex 6403 91 98, ex 6403 99 11, ex 6403 99 31, ex 6403 99 33, ex 6403 99 36, ex 6403 99 38, ex 6403 99 91, ex 6403 99 93, ex 6403 99 96, ex 6403 99 98 u ex 6405 10 00;

– "papoċċi u xedd tas-saqajn ieħor ta' ġewwa" għandu jfisser dak ix-xedd tas-saqajn li jaqa' taħt il-kodiċi NM ex 6405 10 00.

3. Ir-rata tad-dazju antidumping definittiv applikabbli, qabel id-dazju, għall-prezz nett ħieles fil-fruntiera tal-Unjoni tal-prodotti deskritti fil-paragrafu 1 u mmanifatturati minn Brosmann Footwear (HK) Ltd, Seasonable Footwear (Zhongshan) Ltd, Lung Pao Footwear (Guangzhou) Ltd, Risen Footwear (HK) Co Ltd u Zhejiang Aokang Shoes Co. għandha tkun ta' 16,5%.

4. Id-dispożizzjonijiet fis-seħħ li jikkonċernaw dazji doganali japplikaw, bl-eċċezzjoni tal-Artikolu 221 tar-Regolament tal-Kunsill (KEE) Nru 2913/1992 tat-12 ta’ Ottubru 1992 li jwaqqaf il-Kodiċi Doganali tal-Komunità.[33] Il-komunikazzjoni lid-debitur tal-ammont ta’ dazju tista' ssir iktar minn tliet snin wara li ġġarrab id-dejn doganali, imma mhux aktar tard minn sentejn wara d-dħul fis-seħħ ta’ dan ir-Regolament.

Artikolu 2

L-ammonti garantiti bħala dazju ta' antidumping provviżorju skont ir-Regolament tal-Kummissjoni (KE) Nru 553/2006 tas-27 ta' Marzu 2006 għandhom jinġabru definittivament. L-ammonti ggarantiti li jaqbżu r-rata definittiva tad-dazji antidumping għandhom jiġu rilaxxati.

Artikolu 3

Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu fil-Ġurnal Uffiċjali tal-Unjoni Ewropea.

Dan ir-Regolament għandu jorbot fl-intier tiegħu u japplika direttament fl-Istati Membri kollha.

Magħmul fi Brussell,

Għall-Kunsill

Il-President

[1] ĠU L 343, 22.12.2009, p. 51.

[2] ĠU L 275, 6.10.2006, p. 1.

[3] ĠU L 117, 1.5.2008, p. 1.

[4] ĠU L 352, 30.12.2009, p. 1.

[5] ĠU L 343, 22.12.2009, p. 51.

[6] ĠU L 98, 6.4.2006, p. 3.

[7] Ir-Regolament tal-Kunsill (KE) Nru 1472/2006 tal-5 ta' Ottubru 2006 jimponi dazju anti-dumping definittiv u li jiġbor b'mod definittiv id-dazju provviżorju impost fuq l-importazzjoni ta' ċerti tipi ta' lbies għar-riġlejn bil-parti ta' fuq tal-ġilda li joriġinaw fir-Repubblika Popolari taċ-Ċina u l-Vjetnam (ĠU L 275, 6.10.2006, p. 1)

[8] Ir-Regolament tal-Kunsill (KE) Nru 388/2008 tad-29 ta' April 2008 li jestendi l-miżuri antidumping definittivi imposti mir-Regolament (KE) Nru 1472/2006 fuq importazzjonijiet ta' ċertu xedd tas-saqajn bil-parti ta' fuq tal-ġilda li joriġinaw mir-Repubblika tal-Poplu taċ-Ċina għal importazzjonijiet tal-istess prodott konsenjati mill-Makaw SAR, kemm jekk iddikjarati li joriġinaw mill-Makaw SAR u kemm jekk le (ĠU L 117, 1.5.2008, p. 1)

[9] ĠU C 251, 3.10.2008, p. 21.

[10] Regolament ta' Implimentazzjoni (KE) Nru 1294/2009 tal-Kunsill tat-22 ta' Diċembru 2009 li jimponi dazju anti-dumping definittiv fuq importazzjonijiet ta' ċertu xedd tas-saqajn bil-parti ta' fuq tal-ġilda li ġej mill-Vjetnam u li joriġina fir-Repubblika tal-Poplu taċ-Ċina, kif estiż għal importazzjonijiet ta' ċertu tipi ta' xedd tas-saqajn bil-parti ta' fuq tal-ġilda kkunsinnati mill-Makaw SAR, sew jekk dikjarati li joriġinaw fil-Makaw SAR sew jekk le, wara reviżjoni tal-iskadenza skont l-Artikolu 11(2) tar-Regolament tal-Kunsill (KE) Nru 384/96 (ĠU L 352, 30.12.2009, p. 1)

[11] Il-kawżi konġunti 97, 193, 99 u 215/86 Asteris AE u oħrajn u r-Repubblika Ellenika v il-Kummissjoni [1988] Ġabra 2181, paragrafi 27 u 28.

[12] Il-Kawża C-415 /96 Spanja v il-Kummissjoni [1998] Ġabra I-6993, paragrafu 31; Kawża C-458/98 P Industrie des Poudres Sphériques v il-Kunsill [2000] I-8147, paragrafi 80 sa 85; Kawża T-301/01 Alitalia v il-Kummissjoni [2008] II-1753, paragrafi 99 u 142; Kawżi Konġunti T-267/08 u T-279/08 Région Nord-Pas de Calais v il-Kummissjoni [2011] II-0000, paragrafu 83.

[13] Il-Kawża C-415 /96 Spanja v il-Kummissjoni [1998] Ġabra I-6993, paragrafu 31; Kawża C-458/98 P Industrie des Poudres Sphériques v il-Kunsill [2000] I-8147, paragrafi 80 sa 85;

[14] ĠU C 295, 11.10.2013, p.6.

[15] Il-Kawża C-458/98 P, Industrie des Poudres Sphériques v il-Kunsill [2000] I-8147.

[16] Il-Kawża T-299/05, Shanghai Exceli M&E Enterprise u Shanghai Adeptech Precision v il-Kunsill [2009] Ġabra II-565 ("Shanghai Excell"), il-paragrafu 116 sa 146.

[17] Il-Kawża C-141/08 P, Foshan Shunde Yongjian Housewares & Hardware Co. Ltd, v, il-Kunsill, il-paragrafu 94 u dawk li jsegwu.

[18] Il-kawża 245/81 Edeka v il-Ġermanja [1982] Ġabra 2746, paragrafu 27.

[19] Il-Kawża 270/84 Licata v ESC [1986] Ġabra 2305, il-paragrafu 31 Kawża C-60/98 Butterfly Music v CEDEM [1999] Ġabra 1-3939, il-paragrafu 24; il-Kawża 68/69 Bundesknappschaft v Brock [1970] Ġabra 171, il-paragrafu 6; il-Kawża 1/73 Westzucker GmbH v Einfuhrund Vorratsstelle für Zucker [1973] 723, il-paragrafu 5; il-Kawża 143/73 SOPAD v FORMA a.o. [1973] Ġabra 1433, il-paragrafu 8; il-Kawża 96/77 Bauche [1978] Ġabra 383, il-paragrafu 48; il-Kawża 125/77 KoninklijkeScholten-Honig NV e.a. v Floofdproduktschaap voor Akkerbouwprodukten [1978] Ġabra 1991, il-paragrafu 37; Kawża 40/79 Ρ v il-Kummissjoni [1981] Ġabra 361, paragrafu 12; il-Kawża T-404/05 il-Greċja v il-Kummissjoni [2008] Ġabra 11-272, il-paragrafu 77; C-334/07 Ρ il-Kummissjoni v Freistaat Sachsen [2008] Ġabra 1-9465, il-paragrafu 53.

[20] Il-Kawża T-176/01 Ferrière Nord ν il-Kummissjoni [2004] Ġabra 11-3931, il-paragrafu 139; C-334/07 Ρ il-Kummissjoni v Freistaat Sachsen [2008] Ġabra 1-9465, il-paragrafu 53.

[21] Il-Kawża C-169/95 Spanja v il-Kummissjoni [1997] Ġabra I-135, il-paragrafu 51 sa 54; Kawżi Konġunti T-116/01 u T-118/01, P&O European Ferries (Vizcaya) SA [2003] Ġabra II-2957, il-paragrafu 205.

[22] Il-Kawża C-34/92 GruSa Fleisch v Hauptzollamt Hamburg-Jonas [1993] Ġabra 1-4147, il-paragrafu 22. L-istess formulazzjoni jew waħda simili jistgħu jinstabu pereżempju fil-Kawżi konġunti 212 sa 217/80, Meridionale Industria Salumi α.δ. [1981] Ġabra 2735, il-paragrafu 9 u 10; il-Kawża 21/81 Bout [1982] Ġabra 381, il-paragrafu 13; il-Kawża T-42/96 Eyckeler & Malt v il-Kummissjoni [1998] Ġabra 11-401, il-paragrafi 53 u 55 sa 56;

[23] [2004] Ġabra II-369, il-paragrafi 36 sa 37.

[24] Ara wkoll, il-Kawża C-337/88 Società Agricola fattoria alimentare (SAFA) [1990] Ġabra I-1, il-paragrafu 13.

[25] Il-Kawża199/82 Lorenz [1983] Ġabra 3595, il-paragrafu 13;

[26] Il-Kawża C-458/98 P, Industrie des Poudres Spheriques v il-Kunsill tat-3 ta' Ottubru 2000.

[27] Il-Kawżi Konġunti C-183/02 P u C-187/02 P Demesa and Territorio Histórico de Álava v il-Kummisjoni [2004] Ġabra I-10609, il-paragrafu 44; Kawżi Konġunti T-427/04 u T-17/05 Franza v il-Kummissjoni [2009] Ġabra II-4315, il-paragrafu 261.

[28] ĠU L 302, 19.10.1992, p. 1.

[29] Permezz tar-Regolament tal-Kummissjoni (KE) Nru 1549/2006 tas-17 ta' Ottubru 2006 li jemenda l-Anness I tar-Regolament tal-Kunsill (KEE) Nru 2658/87 dwar in-nomenklatura tat-tariffa u l-istatistika u dwar it-Tariffa Doganali Komuni (ĠU L 301, 31.10.2006, p. 1) dan il-kodiċi NM huwa sostitwit fl-1 ta' Jannar 2007 mill-kodiċijiet NM ex 6403 51 05, ex 6403 59 05, ex 6403 91 05 u ex 6403 99 05.

[30] Kif definit fir-Regolament tal-Kummissjoni (KE) Nru 1719/2005 tas-27 ta' Ottubru 2005 li jemenda l-Anness I tar-Regolament tal-Kunsill (KEE) Nru 2658/87 dwar in-nomenklatura tat-tariffa u l-istatistika u dwar it-Tariffa Doganali Komuni tad-Dwana (ĠU L 286, 28.10.2005, p. 1). Il-kopertura tal-prodott hi determinata bil-kombinazzjoni tad-deskrizzjoni tal-prodott fl-Artikolu 1(1) u d-deskrizzjoni tal-prodott tal-kodiċijiet NM korrispondenti meħuda flimkien.

[31] ĠU L 286, 28.10.2005, p. 1.

[32] Permezz tar-Regolament tal-Kummissjoni (KE) Nru 1549/2006 tas-17 ta' Ottubru 2006 li jemenda l-Anness I tar-Regolament tal-Kunsill (KEE) Nru 2658/87 dwar in-nomenklatura tat-tariffa u l-istatistika u dwar it-Tariffa Doganali Komuni (ĠU L 301, 31.10.2006, p. 1) dan il-kodiċi NM huwa sostitwit fl-1 ta' Jannar 2007 mill-kodiċijiet NM ex 6403 51 05, ex 6403 59 05, ex 6403 91 05 u ex 6403 99 05.

[33] ĠU L 302, 19.10.1992, p. 1.

ANNESS

għall-

Proposta għal Regolament ta’ Implimentazzjoni tal-Kunsill

Li jerġa' jimponi dazju anti-dumping definittiv u jiġbor b'mod definittiv id-dazju provviżorju impost fuq l-importazzjonijiet ta' ċertu xedd tas-saqajn bil-parti ta' fuq tal-ġilda li joriġinaw mir-Repubblika Popolari taċ-Ċina u prodotti minn Brosmann Footwear (HK) Ltd, Seasonable Footwear (Zhongshan) Ltd, Lung Pao Footwear (Guangzhou) Ltd, Risen Footwear (HK) Co Ltd u Zhejiang Aokang Shoes Co. Ltd

Kodiċi TARIC għal xedd tas-saqajn bil-partijiet ta’ fuq tal-ġilda jew ġilda komposta kif definit fl-Artikolu 1

a) Mis-7 ta’ Ottubru 2006:

6403 30 00 39, 6403 30 00 89, 6403 51 11 90, 6403 51 15 90, 6403 51 19 90, 6403 51 91 90, 6403 51 95 90, 6403 51 99 90, 6403 59 11 90, 6403 59 31 90, 6403 59 35 90, 6403 59 39 90, 6403 59 91 90, 6403 59 95 90, 6403 59 99 90, 6403 91 11 99, 6403 91 13 99, 6403 91 16 99, 6403 91 18 99, 6403 91 91 99, 6403 91 93 99, 6403 91 96 99, 6403 91 98 99, 6403 99 11 90, 6403 99 31 90, 6403 99 33 90, 6403 99 36 90, 6403 99 38 90, 6403 99 91 99, 6403 99 93 29, 6403 99 93 99, 6403 99 96 29, 6403 99 96 99, 6403 99 98 29, 6403 99 98 99 u 6405 10 00 80

b) Mill-1 ta’ Jannar 2007:

6403 51 05 19, 6403 51 05 99, 6403 51 11 90, 6403 51 15 90, 6403 51 19 90, 6403 51 91 90, 6403 51 95 90, 6403 51 99 90, 6403 59 05 19, 6403 59 05 99, 6403 59 11 90, 6403 59 31 90, 6403 59 35 90, 6403 59 39 90, 6403 59 91 90, 6403 59 95 90, 6403 59 99 90, 6403 91 05 19, 6403 91 05 99, 6403 91 11 99, 6403 91 13 99, 6403 91 16 99, 6403 91 18 99, 6403 91 91 99, 6403 91 93 99, 6403 91 96 99, 6403 91 98 99, 6403 99 05 19, 6403 99 05 99, 6403 99 11 90, 6403 99 31 90, 6403 99 33 90, 6403 99 36 90, 6403 99 38 90, 6403 99 91 99, 6403 99 93 29, 6403 99 93 99, 6403 99 96 29, 6403 99 96 99, 6403 99 98 29, 6403 99 98 99 u 6405 10 00 80

c) Mis-7 ta' Settembru 2007:

6403 20 00 20, 6403 20 00 80, 6403 51 05 15, 6403 51 05 18, 6403 51 05 95, 6403 51 05 98, 6403 51 11 91, 6403 51 11 99, 6403 51 15 91, 6403 51 15 99, 6403 51 19 91, 6403 51 19 99, 6403 51 91 91, 6403 51 91 99, 6403 51 95 91, 6403 51 95 99, 6403 51 99 91, 6403 51 99 99, 6403 59 05 15, 6403 59 05 18, 6403 59 05 95, 6403 59 05 98, 6403 59 11 91, 6403 59 11 99, 6403 59 31 91, 6403 59 31 99, 6403 59 35 91, 6403 59 35 99, 6403 59 39 91, 6403 59 39 99, 6403 59 91 91, 6403 59 91 99, 6403 59 95 91, 6403 59 95 99, 6403 59 99 91, 6403 59 99 99, 6403 91 05 15, 6403 91 05 18, 6403 91 05 95, 6403 91 05 98, 6403 91 11 95, 6403 91 11 98, 6403 91 13 95, 6403 91 13 98, 6403 91 16 95, 6403 91 16 98, 6403 91 18 95, 6403 91 18 98, 6403 91 91 95, 6403 91 91 98, 6403 91 93 95, 6403 91 93 98, 6403 91 96 95, 6403 91 96 98, 6403 91 98 95, 6403 91 98 98, 6403 99 05 15, 6403 99 05 18, 6403 99 05 95, 6403 99 05 98, 6403 99 11 91, 6403 99 11 99, 6403 99 31 91, 6403 99 31 99, 6403 99 33 91, 6403 99 33 99, 6403 99 36 91, 6403 99 36 99, 6403 99 38 91, 6403 99 38 99, 6403 99 91 95, 6403 99 91 98, 6403 99 93 25, 6403 99 93 28, 6403 99 93 95, 6403 99 93 98, 6403 99 96 25, 6403 99 96 28, 6403 99 96 95, 6403 99 96 98, 6403 99 98 25, 6403 99 98 28, 6403 99 98 95, 6403 99 98 98, 6405 10 00 81 u 6405 10 00 89